NIŽNÁ. Veterinári sa chystajú do obcí. Budú kontrolovať, či samosprávy dodržiavajú zákon, ktorý im ukladá povinnosť postarať sa o túlavé psy.
"Hovoríme o tom od roku 2006," povedal starostom na minulotýždňovom rokovaní Združenia miest a obcí Hornej Oravy (ZMOHO) Juraj Dušek z Regionálnej veterinárnej a potravinovej správy v Dolnom Kubíne. "Pritvrdzuje sa, pretože situácia začína byť neúnosná."
Pribúdajú vyhodení tuláci
Veterinári zaznamenávajú nárast opustených zvierat. "Pribúdajú hlavne vyhodení tuláci, nie obecní," spresňuje Dušek. "Nachádzame sa na spojnici Varšava – Budapešť, kde hrozí riziko, že sa u nás psov zbavujú aj cudzinci. Treba to riešiť, pretože ide o zdravotný, spoločenský aj ekonomický problém. Pes nemusí iba pohrýzť, môže vystrašiť dieťa či spôsobiť nehodu. Ak sa nezistí majiteľ, dobrý právnik dokáže od obce vymôcť celú škodu."
Ilustračné foto: Ján Krošlák
Veterinári budú kontrolovať, či samosprávy majú odborne spôsobilú osobu na odchyt zvierat a priestor, kde ich v prípade potreby umiestnia. Alebo dohodu s niekým, kto to urobí namiesto nich.
V opačnom prípade hrozí pokuta. "Výšku sankcie určí metodický pokyn Štátnej veterinárnej a potravinovej správy."
Neskutočné náklady
Obce nie sú nadšené. Pýtajú sa, kde majú zobrať peniaze na odchyt, odčervenie, vakcináciu, minimálne 21-dňový pobyt v karanténne a napokon potravu pre psa.
"Neviem, či budú obce dostatočne motivované túlavé psy naozaj odchytiť, pretože náklady s tým spojené sú neskutočné," hovorí predseda ZMOHO Ján Banovčan. "Zaťažili nás povinnosťou, ktorá nie je finančne krytá. Ukazuje sa, že bol nezmysel dať do zákona povinnosť čipovať psy a keď sa to konečne podarilo, ju zrušiť."
Na margo financovania veterinár odporúča dve možnosti. "Daň za psa a sankcie za pohyb zvierat, u ktorých je známy majiteľ, mimo chovného priestoru."
Svorky ohrozujú deti aj vodičov
"Máme problémy," priznáva habovský starosta Alojz Lajčin. "Niektorí majitelia večer pustia psov vybehať sa a ráno ich zatvoria. Vytvárajú sa svorky, ktoré ohrozujú deti na ceste do školy aj vodičov. Mali sme prípad, kedy sa majiteľ vyhováral, že mu psa pravidelne púšťajú turisti. Písomne sme ho upozornili, že ak sa to bude opakovať, budeme ho riešiť v priestupkovom konaní. Pomohlo to."
Štefanov nad Oravou si na pomoc zavolal trstenských mestských policajtov. "Nachádzame sa pri ceste prvej triedy," povedal starosta Ivan Maťuga. "Zastalo auto a po dedine sa nám túlal cudzí pes. S domácimi problém nemáme."
Rovnako je na tom Zábiedovo. "Výnimočne sa stane, že niekomu vybehne pes z dvora," hovorí starosta Ján Banovčan. "No stálo nás to dosť práce. Kde nepomáhalo presviedčanie, zaúčinkovala pokuta, a to až do výšky 50 eur. Aj v spolupráci s veterinármi došlo k náprave a aktuálne v dedine nemáme v tomto smere problémy."
Starostovia sa dohodli, že dajú dokopy zoznam osôb v okrese spôsobilých vykonávať odchyt zvierat.
Zároveň prispejú na vyškolenie ďalších mestských policajtov v Trstenej. Mesto zas vypočíta paušál za jeden odchyt.
Orava stále nemá útulok
Juraj Dušek opäť otvoril otázku zriadenia útulku pre celý región. "Fungujú v Ružomberku, Liptovskom Mikuláši, Martine aj v Žiline. Na financovaní sa podieľajú samosprávy, ale aj aktivisti. My stále iba improvizujeme, s čím v zmysle legislatívy nemôžeme byť spokojní."
Útulok s desiatimi až šestnástimi boxami by slúžil pre zvieratá z karanténnych staníc v mestách. Z neho by sa posúvali na osvojenie.
"Veľa ľudí chce psíka z útulku. V Dolnom Kubíne pôsobí združenie Kubínska Labka, ktoré našlo domov už 80 psom. Je v našom záujme mať fungujúci útulok. Je úplne jedno, kde by bol, zvoz nie je až taký problém. Čím viac psov odchytíme, tým bude menej pohryznutých či vystrašených ľudí vrátane detí a cyklistov."